
Text rozhodnutia
Súd: Krajský súd Bratislava Spisová značka: 6S/210/2016 Identifikačné číslo súdneho spisu: 1016201784 Dátum vydania rozhodnutia: 11. 04. 2019 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2019:1016201784.1 Uznesenie Krajský súd v Bratislave ako správny súd, v právnej veci žalobcu: Lesoochranárske zoskupenie VLK, občianske združenie, so sídlom Tulčík 310, 082 13 Tulčík, IČO: 31 303 862, zastúpený JUDr. Ivetou Rajtákovou, advokátkou, so sídlom Štúrova 20, 042 83 Košice, proti žalovanému: Ministerstvo životného prostredia Slovenskej republiky, so sídlom Nám. Ľ. Štúra 1, 812 35 Bratislava, o preskúmanie zákonnosti rozhodnutia žalovaného č. 6422/2016-9.2 (14/2016-rozkl.), záznam č. 39045/2016 (1) zo dňa 13.07.2016, takto r o z h o d o l : Krajský súd v Bratislave konanie z a s t a v u j e . Žiaden z účastníkov konania n e m á právo na náhradu trov konania. o d ô v o d n e n i e : 1. Žalobou doručenou Krajskému súdu v Bratislave dňa 22.09.2016 sa žalobca domáha preskúmania zákonnosti postupu a rozhodnutia žalovaného č. 6422/2016-9.2 (14/2016-rozkl.), záznam č. 39045/2016 (1) zo dňa 13.07.2016 v spojení s prvostupňovým rozhodnutím Ministerstva životného prostredia Slovenskej republiky, odboru štátnej geologickej správy č. 5019/2016-7.3, č. záznamu 28109/2016 zo dňa 18.05.2016. 2. Prvostupňový správny orgán rozhodnutím č. 5019/2016-7.3, č. záznamu 28109/2016 zo dňa 18.05.2016 rozhodol o vylúčení žalobcu zo správneho konania podľa § 14 ods. 1, § 46 a § 47 zákona č. 71/1967 Zb. o správnom konaní, vo veci predĺženia doby platnosti prieskumného územia ,,Snina- ropa a horľavý zemný plyn“ pre spoločnosť Alpine Oil and Gas, s.r.o., Karadžičova 16, Bratislava, IČO: 36 702 722. Proti tomuto rozhodnutiu žalobca podal dňa 07.06.2016 rozklad, ktorý žalovaný zamietol rozhodnutím č. 6422/2016-9.2 (14/2016-rozkl.), záznam č. 39045/2016 (1) zo dňa 13.07.2016 a prvostupňové rozhodnutie potvrdil. 3. Napadnuté rozhodnutia považuje žalobca za nezákonné z dôvodu, že orgány verejnej správy vychádzali z nesprávneho právneho posúdenia veci (§ 191 ods. 1 písm. c) zákona č. 162/2015 Z.z. Správny súdny poriadok) a žiadal zrušenie napadnutých rozhodnutí a vrátenie veci prvostupňovému správnemu orgánu na ďalšie konanie. 4. Podľa § 2 ods. 1 zákona č. 162/2015 Z.z. Správny súdny poriadok (ďalej len „SSP“), v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 5. Podľa § 3 ods. 1 písm. b) SSP, na účely tohto zákona sa rozumie rozhodnutím orgánu verejnej správy správny akt vydaný orgánom verejnej správy v administratívnom konaní, ktorý je formálne označený ako rozhodnutie alebo je za rozhodnutie považovaný podľa osobitného predpisu a zakladá, mení, zrušuje alebo deklaruje práva, právom chránené záujmy alebo povinnosti fyzickej osoby a právnickej osoby, alebo sa jej priamo dotýka. 6. Podľa § 5 ods. 2 SSP, konanie pred správnym súdom je jednou zo záruk ochrany základných ľudských práv a slobôd a ochrany práv a oprávnených záujmov účastníkov administratívneho konania. 7. Podľa § 5 ods. 3 SSP, pri rozhodovaní správny súd dbá na ochranu zákonnosti a verejného záujmu. 8. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 9. Podľa § 99 písm. g) SSP, správny súd uznesením konanie zastaví, ak odpadol dôvod na pokračovanie v konaní a nejde o prípady ustanovené v písmenách c) a d). 10. Podľa § 119 SSP, správny súd vychádza zo skutkového stavu zisteného orgánom verejnej správy, ak tento zákon neustanovuje inak. Správny súd môže vykonať dôkazy nevyhnutné na preskúmanie zákonnosti napadnutého rozhodnutia alebo opatrenia alebo na rozhodnutie vo veci. 11. Po doručení správnej žaloby na súd bolo primárnou úlohou správneho súdu skúmať, či sú v konaní splnené procesné podmienky konania, ktorých splnenie predstavuje predpoklad pre meritórne rozhodovanie o podanej správnej žalobe a pre naplnenie účelu správneho súdnictva, ktorým je poskytnutie ochrany právam a právom chráneným záujmom fyzických a právnických osôb v oblasti verejnej správy tak, ako to predpokladá čl. 46 ods. 2 Ústavy Slovenskej republiky. 12. Pod pojmom procesné podmienky konania možno rozumieť zákonom stanovené požiadavky, ktorých absencia spôsobuje, že správny súd má povinnosť začaté konanie ukončiť bez toho, aby sa v konaní zaoberal nárokom žalobcu vo veci samej. Správny súd je povinný v konaní ex offo skúmať splnenie procesných podmienok, pričom ich absencia môže mať v závislosti od povahy tohto nedostatku povahu odstrániteľnej alebo neodstrániteľnej vady konania. Ak správny súd pri skúmaní procesných podmienok dospeje k záveru, že ide o taký nedostatok procesnej podmienky, ktorý nemožno odstrániť, správny súd v závislosti od povahy nedostatku procesnej podmienky správnu žalobu odmietne (v zmysle ust. § 98 SSP) alebo konanie zastaví (v zmysle ust. § 99 SSP). 13. Podľa § 22 ods. 6 zákona č. 569/2007 Z.z. o geologických prácach (ďalej len „geologický zákon“), na návrh držiteľa prieskumného územia môže ministerstvo prieskumné územie zrušiť alebo zmeniť; zmenou prieskumného územia je zväčšenie alebo zmenšenie jeho rozlohy. 14. V súvislosti s ustanovením uvedeným v odseku 13. tohto uznesenia, správny súd z doplňujúceho vyjadrenia žalovaného zo dňa 09.07.2018 a jeho príloh zistil, že dňa 30.04.2018 bol žalovanému doručený držiteľom prieskumného územia (spoločnosť Alpine Oil and Gas, s.r.o., Karadžičova 16, Bratislava, IČO: 36 702 722) návrh na zrušenie prieskumného územia Snina v zmysle ust. § 23 ods. 3, 4, 5 a 9 geologického zákona. Žalovaný rozhodnutím č. 6110/2018-5.3 č.záznamu 27386/2018 zo dňa 25.05.2018, právoplatným dňa 18.06.2018, rozhodol o zrušení prieskumného územia Snina - ropa a horľavý zemný plyn, určené rozhodnutím ministerstva č. 7674/2006-6.2 zo dňa 18.07.2006, ktoré bolo primárnym pri rozhodovaní v administratívnom konaní. 15. S ohľadom na uvedenú právnu skutočnosť, krajský súd súhlasí s názorom žalovaného (vyjadrenie zo dňa 09.07.2018), že zrušením prieskumného územia sa stane bezpredmetným aj rozhodovanie o vylúčení žalobcu z účasti v konaní o predĺžení doby platnosti prieskumného územia Snina, čo má v tomto prípade za následok, že odpadol predmet konania, lebo prieskumné územie Snina- ropa a horľavý zemný plyn, ktoré bolo základom napadnutého rozhodnutia, zanikne a nebude existovať. Z uvedenej skutočnosti možno vyvodiť, že napadnuté rozhodnutie nemôže zakladať, meniť alebo inak zrušiť oprávnenia a povinnosti fyzických osôb alebo právnických osôb, alebo ktorým môžu byť práva, právom chránené záujmy alebo povinnosti fyzických osôb a právnických osôb priamo dotknuté. 16. Súd už len dodáva, že spôsobilým predmetom prieskumu v správnom súdnictve je len také rozhodnutie orgánu verejnej správy, ktoré zakladá, mení, zrušuje alebo deklaruje práva, právom chránené záujmy alebo povinnosti fyzickej osoby a právnickej osoby, alebo sa jej priamo dotýka. Keďže v čase rozhodovania o správnej žalobe už neexistovalo zakladajúce rozhodnutie viažuce sa na prieskumné územie Snina- ropa a horľavý zemný plyn pre držiteľov prieskumného územia, nakoľko bolo v priebehu prieskumného konania zrušené, účinky napadnutého rozhodnutia zanikli, čím odpadol dôvod na pokračovanie v predmetnom správnom konaní. 17. V tejto súvislosti súd poukazuje na konštantnú judikatúru súdov Slovenskej republiky, v zmysle ktorej v obdobných skutkových a právnych veciach Ústavný súd Slovenskej republiky a Najvyšší súd Slovenskej republiky, konania zastavili, nakoľko odpadol dôvod na pokračovanie v konaní (napr. rozhodnutia Ústavného súdu Slovenskej republiky sp. zn. I. ÚS 9/2016-18, sp. zn. III. ÚS 875/2016-41, rozhodnutia Najvyššieho súdu Slovenskej republiky sp. zn. 5Sžo/86/2015 zo dňa 25.05.2015, sp. zn. 8Sžo 74/2014 zo dňa 21.07.2016, sp. zn. 6Sžo 116/2015 zo dňa 27.07.2016, sp. zn. 7Sžo/41/2016 zo dňa 14.12.2017, sp. zn. 2Sžo/117/2015 zo dňa 26.07.2017). 18. Ako súd vyššie konštatoval, žalobca bol právoplatne vylúčený z konania o predĺžení doby platnosti prieskumného územia „Snina - ropa a horľavý zemný plyn“ rozhodnutím žalovaného č. 6422/2016-9.2 (14/2016-rozkl.), záznam č. 39045/2016 (1) zo dňa 13.07.2016 v spojení s prvostupňovým rozhodnutím Ministerstva životného prostredia Slovenskej republiky, odboru štátnej geologickej správy č. 5019/2016-7.3, č. záznamu 28109/2016 zo dňa 18.05.2016. Za predpokladu, ak by bol aj žalobca účastníkom konania, prípadné zrušenie rozhodnutia žalovaného by nepredstavovalo pre žalobcu ako účastníka konania reálnu možnosť dosiahnuť rozhodnutie v jeho prospech, ale naopak bolo by v rozpore so zásadou materiálnej pravdy a zásadou hospodárnosti konania. Je povinnosťou súdu, ako aj správneho orgánu, zásadu zisťovania skutočného stavu veci uplatňovať súčasne so zásadou hospodárnosti konania tak, aby nedochádzalo k zbytočnému predlžovaniu konania a aby sa neprimerane nezvyšovali náklady konania. Iný výklad zákona by smeroval len k formálnemu zopakovaniu konania o odvolaní/rozklade bez toho, aby umožňovalo účastníkovi konania reálnu možnosť dosiahnuť materiálne iné rozhodnutie v jeho prospech a bolo by v rozpore aj so zásadou hospodárnosti správneho konania, ktorá je zakotvená v § 3 ods. 4 SSP. 19. Vzhľadom na vyššie uvedené, s dôrazom na novú právnu skutočnosť, a to právoplatné rozhodnutie o zrušení prieskumného územia, odpadol dôvod pokračovať v konaní a súd podľa § 99 písm. g) SSP konanie zastavil. 20. O náhrade trov konania rozhodol správny súd podľa ust. § 170 písm. b) SSP tak, že žiaden z účastníkov konania nemá právo na náhradu trov konania, keďže konanie bolo zastavené. 21. Toto rozhodnutie prijal senát Krajského súdu v Bratislave pomerom hlasov 3:0 (§ 3 ods. 9 zákona č. 757/2004 Z.z. v znení neskorších predpisov). Poučenie: Proti tomuto uzneseniu po nadobudnutí jeho právoplatnosti možno podať kasačnú sťažnosť prostredníctvom Krajského súdu v Bratislave (§ 438 SSP v spojení s § 444 SSP). Lehota na podanie kasačnej sťažnosti je jeden mesiac od doručenia rozhodnutia krajského súdu (§ 443 ods. 1 SSP). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; ide o konania o správnej žalobe podľa § 6 ods. 2 písm. c) a d); je žalovaným Centrum právnej pomoci (§ 449 ods. 1 a 2 SSP). V kasačnej sťažnosti sa musí okrem všeobecných náležitostí podania podľa § 57 SSP uviesť značenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva a návrh výroku rozhodnutia (sťažnostný návrh).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1016201784.1 (dáta aktuálne k 11. 11. 2026). Záväzné je znenie zverejnené súdom.




